text: Ny rekord i søgningen til SDU
  07 juli 2011 kl. 10.13
  Syddansk Universitet har modtaget 13.000 ansøgninger fra nye studerende, og 5.000 har valgt SDU som deres første prioritet.
  Det samlede ansøgertal er det største i universitetets historie og en stigning på 25 procent i forhold til sidste år.
  Fag som medicin, psykologi, statskundskab, jura, journalistik og idræt trækker flest ansøgere.
  Mere end 2.100 har søgt ind på medicinstudiet.
  Rektor Jens Oddershede er især stolt over, at 5.000 ansøgere har søgt SDU som deres første prioritet.
  - Det viser, at vi er inde i den rigtige udvikling, siger han.
  Fremgangen i ansøgertallet fordeler sig over alle fakulteter og alle fem campusbyer.
  